ড্যামিয়েন ফ্লেমিংয়ের সঙ্গে জ্যাম করল ‘ফসিল্‌স’। ভাবছেন, অস্ট্রেলিয়ায় গিয়ে? নাহ্। ‘ফসিল্‌স’এর প্র্যাকটিস প্যাডে, কলকাতায় এসেছিলেন প্রাক্তন অস্ট্রেলীয় পেস-তারকা ফ্লেমিং। সেখানেই ‘ফসিল্‌স’এর গান ‘বাড়ি এসো’তে গলা মেলালেন তিনি। ব্যান্ডের ভোকালিস্ট রূপম ইসলাম ভিডিওটি ফেসবুকে পোস্ট করেন। তারপর তা যথারীতি ‘ভাইরাল’। পরে রূপম একটি ছবিও টুইট করেন, ‘সারপ্রাইজ গেস্ট অ্যাট আওয়ার প্যাড! ড্যামিয়েন ফ্লেমিং আমাদের সঙ্গে জ্যাম করলেন, গাইলেন’। পরে সেই ছবি রিটুইট করেন ফ্লেমিংও। হ্যাশট্যাগ ‘বাড়ি এসো’। 
হঠাত্ ড্যামিয়েন ফ্লেমিং ‘ফসিল্‌স’এর প্র্যাকটিস প্যাডে কেন? কোনও নতুন প্রজেক্ট? প্রশ্নের উত্তর দিলেন রূপসা দাশগুপ্ত (রূপমের স্ত্রী এবং ব্যান্ডের ম্যানেজার)। বললেন, ‘‘আসলে ফ্লেমিং ‘ক্রিকেট অস্ট্রেলিয়া’র একটা সিরিজ করছেন। টোয়েন্টি টোয়েন্টি ওয়ার্ল্ড কাপ কভারেজের জন্য এ দেশেই রয়েছে ওঁর টিম। শুধুমাত্র ক্রিকেট তো থাকে না ওদের সিরিজগুলোয়। ভারতীয় জীবনের বিভিন্ন দিকও থাকে। এই সিরিজের জন্য বলিউডে গিয়েও শ্যুটিং করেছে টিম। কলকাতায় এসে কিছু একটা মিউজিক্যাল শ্যুট করতে চাইছিল। ওরা চাইছিল বাংলার আন্ডারগ্রাউন্ড রক মিউজিককে তুলে ধরতে। ফ্লেমিংয়ের টিমই রিসার্চ করে ‘ফসিল্‌স’কে খুঁজে বার করে। তারপর ইন্টারনেটে ফোন নম্বর পেয়ে আমাকে ফোন করে।’’ ‘ফসিল্‌স’এর মুকুটে এটা একটা নতুন পালক তো বটেই। ভিডিওতেই দেখা যাচ্ছে, ব্যান্ডের সঙ্গে কীভাবে মিলেমিশে গিয়েছেন ফ্লেমিং। কে বলবে, একটা সময় স্টিভ ওয়, মার্ক টেলরদের সঙ্গে ভারতকে বাইশ গজে ভয় দেখিয়েছে তাঁর গতি। 
সোমবার শ্যুটিং হয়েছে ‘ক্রিকেট অস্ট্রেলিয়া’র এই ভিডিও’র। ‘‘মোটামুটি ঘণ্টাখানেক ধরে শ্যুটিং হয়েছে। সেটার থেকে নিশ্চয়ই ওঁরা প্রয়োজনীয় অংশটুকু বেছে নেবেন,’’ বলছিলেন রূপসা। দুর্ধর্ষ পেসার আর বাংলার রকারের সময়টা কেমন কাটল? রূপম বললেন, ‘‘খুব মজা হয়েছে। ফ্লেমিং এমনিতে গানবাজনা করে। বলছিল, ‘এসি/ডিসি’ (অস্ট্রেলীয় হার্ড রক ব্যান্ড) নাকি নতুন ভোকালিস্ট নিচ্ছে। সেখানে ও অডিশন দিতে চায়। তার জন্য ট্রেনিং নিতে এসেছিল আমাদের কাছে! শ্যুটিংয়ের মজার গল্প অবলম্বনে কিন্তু এই শ্যুটিংটা হল। কলকাতায় এসেছে। কলকাতার রক ব্যান্ড হিসেবে আমাদের নাম শুনেছে। ‘এসি/ডিসি’তে যোগদানের জন্য যে ট্রেনিং, সেটা আমরাই দিতে পারব ওঁকে।’’